Tájékoztató pszichológia mesterképzési specializáció választásáról

Hallgatóinknak pszichológia mesterképzésen a beiratkozáskor kell specializációt választani, mivel már az első félévben is vannak eltérő tárgyak az egyes specializációkon. **A felvételi értesítő mellékleteként megkapják a specializáció-választó nyilatkozatot. Kérjük szépen, hogy a kitöltött nyilatkozatot hozza magával a beiratkozás alkalmával és adja le.**

A specializációkkal kapcsolatos részletes információk megtalálhatóak a Pszichológiai Intézet letölthető dokumentumai között, a következő internetes címen: <http://www.kre.hu/btk/index.php/2015-10-20-11-09-16/2015-10-20-11-15-36/pszichologiai-intezet/pszichologia-intezet-letoltesi-anyagai/category/6-ma-elso-evfolyam.html>

A pszichológus mesterképzési diploma egységes, bármelyik specializációval bármilyen pszichológusi feladatkör jogszerűen ellátható, bármely továbbképzés, szakképzés választható, a specializációk szerepe abban áll, hogy egy-egy irányban erősebb alapozást, nagyobb jártasságot adjanak. Egyetemünkön három specializáció közül lehet választani:

# Fejlődés- és Klinikai Gyermekpszichológia

A fejlődéslélektani elméletek és kutatások, valamint a klinikai gyakorlat alapján segíti elő a specializáció a korszerű diagnosztikai munkához szükséges kompetenciák kialakítását. A tipikus és atipikus fejlődés szempontjainak megismerésén túl, a patológiás pszichológiai jelenségek általános jellemzőit, gyermek- és serdülőkori megjelenési formáit is megismerik a hallgatók a *Klinikai és egészségpszichológiai* specializációval nagy részben közös kurzusokkal. A diplomások magas szintű klinikai ismeretekkel tudnak pszichológusi munkakört betölteni gyermekeket és serdülőket vizsgáló és kezelő munkahelyeken (pl. nevelési tanácsadóban, iskolában, óvodában, szociális intézményekben és egészségügyi osztályokon), szakpszichológusi továbbképzésre is felkészítenek az itt folytatott tanulmányok.

# Interperszonális és Interkulturális pszichológia

A pozitív pszichológiai szemléletre építve, a közösségfejlesztést állítjuk fókuszba az alkalmazott szociálpszichológiai specializációnkon, amelyre a rendszerszemléleti megközelítés jellemző. Három területen kínálunk elméleti felkészülést és gyakorlati tapasztalatokat: családi folyamatok, szervezetfejlesztés, társadalmi integráció. Diplomásaink a szociális ellátórendszerben (pl. családsegítőként), a szervezetfejlesztésben (pl. HR-esként, trénerként), az iskolai-nevelési környezetben (pl. nevelési tanácsadásban) és a társadalmi kérdésekkel foglalkozva is sikerrel állnak helyt pszichológus szakemberként, interdiszciplináris együttműködésben más szakterületek képviselőivel. Alapot adunk a szakpszichológusi továbbképzésen (pl. tanácsadó-, munka és szervezet szakpszichológus) és a doktori képzésen folytatott további tanulmányokhoz.

# Klinikai- és Egészségpszichológia

A hallgatók megismerik az egészségpszichológia szalutogenezisen és pozitiv pszichológián alapuló elméletét és a prevenció, profilaxis területére hangsúlyozott pszichoedukációs egészségfejlesztési gyakorlatát a *Fejlődés és klinikai gyermekpszichológia* specializációval nagy részben közös kurzusokkal. A klinikai pszichológia területén a medicinális ellátásba illeszkedéstől kezdve a gyógyító teamben való munkáig terjed a betekintési lehetőség, közvetlen klinikai gyakorlatokban részesedéssel. Elméleti szempontból a betegségszemléletek megismerése, a kompetencia- és növekedés modell alkalmazása, gyakorlatilag pedig a pszichodiagnosztikai és pszichoterápiás munka megismerése felkészíti és alkalmassá teszi a hallgatókat arra, hogy szilárd tudásbázison folytassák diploma után a pszichológusi munkájukat, illetve szakpszichológusi tanulmányaikat a klinikai pszichológia posztgraduális szintjein.